
ACORD 294/2007, DE 19 DE DESEMBRE DE 2007, DEL PLE DEL

CONSELL DE L’AUDIOVISUAL DE CATALUNYA

Expedient: programes X-Top i X-Top (redifusió parcial), de 8tv.

Arran de l’anàlisi efectuada pel Servei d’Anàlisi de Continguts del Consell del programa X-Top, emès per 8 tv, en les edicions dels dies 15,19 i 21 d’octubre de 2007 i les edicions del 18, 20 i 21 d’octubre de 2007 del programa X-Top corresponents a la redifusió parcial, aquest servei va elaborar informe 118/2007, de 7 de desembre de 2007, en el que constata que X-Top és un programa que mostra un recull d’imatges amb continguts d’impacte, com ara accidents de trànsit, rescats, baralles o situacions de perill, i imatges de contingut sexual. En el programa X-Top (redifusió parcial) només s’emeten les imatges d’impacte.

L’esmentat informe posa de relleu que les edicions dels programes X-Top, que foren emeses en horari no protegit, els dies 15 d’octubre de 2007 de 00:05 a 00:50 hores, 19 d’octubre de 2007 de 00:25 a 01:09 hores i 21 d’octubre de 2007 de 00:55 a 01:38 hores han estat qualificades pel prestador de serveis com a programes no recomanats per a menors de 18 anys. En canvi, les redifusions parcials del programa X-Top, corresponents als dies 18 d’octubre de 2007 de 21:54 a 22:17 hores, 20 d’octubre de 2007 21:09 a 21:26 hores i 21 d’octubre de 2007 de 21:08 a 21:27 hores, d’emissió dins d’horari protegit, van ser qualificades pel prestador de serveis com a no recomanats per a menors de 16 anys.

En els programes analitzats s’ha detectat pel que fa a la temàtica la presència de situacions de por o angoixa de molta intensitat. La resolució de conflictes greus s’efectua freqüentment a través de la violència, la qual apareix de forma reiterada i versemblant, alhora que pertorbadora i explícita. També destaca la presència de comportaments discriminatoris presentats de manera neutra i de situacions de vulneració de la dignitat d’intensitat molt greu i l’absència de llenguatge groller o agressiu. 

De les anteriors consideracions i aplicant els criteris de qualificació proposats pel Fòrum d’entitats de persones usuàries de l’audiovisual, el programa X-Top i X-Top (redifusió parcial) s’han de qualificar com a no recomanat per a menors de 18 anys.

A la vista de les valoracions efectuades el Ple del Consell de l’Audiovisual de Catalunya ha adoptat els següents:

ACORDS

1. Instar al prestador de serveis 8 tv a no emetre la redifusió del programa X-Top en horari protegit i, en aplicació dels criteris de qualificació, el programa s’ha de qualificar com a no recomanat per a menors de 18 anys.

2. Notificar l’Acord del Ple del Consell de l’Audiovisual de Catalunya al prestador de serveis 8 tv.

Barcelona, 19 de desembre de 2007

Josep M.Carbonell i Abelló                                      Dolors Comas d’Argemir i Cendra

President

